Daniele 1 | Beibele Inthaneteng | Phetolelo ya Lefase le Lefsa
1 Ka ngwaga wa boraro wa pušo ya Jehoyakima+ kgoši ya Juda, Nebukadinetsara kgoši ya Babilona o ile a tla Jerusalema a e rakelela.+
2 Ge nako e dutše e eya, Jehofa o ile a gafela Jehoyakima kgoši ya Juda+ seatleng sa gagwe gotee le karolo ya dibjana+ tša ntlo ya Modimo wa therešo, gore a di tliše nageng ya Shineara+ ntlong ya modimo wa gagwe; dibjana tšeo a di iša ntlong ya matlotlo ya modimo wa gagwe.+
3 Ke moka kgoši a botša Ashipenase mohlankedi wa gagwe yo mogolo wa kgoro+ gore a tliše ba bangwe ba barwa ba Isiraele bao e bego e le bana ba bogošing gotee le ba bakgomana,+
4 e lego masogana ao a bego a se na bosodi+ le gatee, eupša e le a mabotse gomme a le bohlale dilong tšohle,+ a na le tsebo e bile a na le temogo ka tša thuto,+ ao a bego a bile a ka kgona go ema mošate pele ga kgoši,+ gore a rutwe mongwalo le leleme la Bakaladea.
5 Go oketša moo, kgoši e ile ya laela gore a newe dijo tša yona tša matsaka+ ka mehla gotee le beine ya gagwe, gore a fepše ka nywaga e meraro, e le gore ge nako yeo e fela a tle a kgone go ema pele ga yona.
6 Bjale gare ga ona go be go na le ba bangwe ba barwa ba Juda, e lego Daniele,+ Hanania, Mishaele le Asaria.+
7 Mohlankedi yo mogolo wa kgoro a ba reela maina.+ Daniele a mo reela leina a re ke Belteshatsara;+ Hanania a re ke Shaderaka; Mishaele a re ke Meshaka; gomme Asaria a re ke Abedinego.+
8 Eupša Daniele a fetša le pelo ya gagwe gore a ka se itšhilafatše+ ka matsaka a kgoši gotee le beine yeo e e nwago. A dulela go kgopela mohlankedi yo mogolo wa kgoro gore a mo dumelele gore a se ke a itšhilafatša.+
9 Ka gona Modimo wa therešo a dira gore mohlankedi yo mogolo wa kgoro a bontšhe Daniele botho le kgaugelo.+
10 Ke moka mohlankedi yo mogolo wa kgoro a re go Daniele: “Ke boifa kgoši mong wa ka yo a ntšhitšego taelo ya gore le je eng le gore le nwe eng.+ Le re’ng le nyaka gore a bone difahlego tša lena di hlokofetše ge di bapetšwa le tša masogana a mangwe ao e lego dithaka tša lena? Le gona, le re’ng le nyaka go nthweša molato pele ga kgoši?”
11 Eupša Daniele a botša mohlokomedi yoo mohlankedi yo mogolo wa kgoro+ a bego a mmeile gore a hlokomele yena, Hanania, Mishaele le Asaria, a re:
12 “Hle, leka bahlanka ba gago ka matšatši a lesome gomme o re ba re fe merogo+ gore re je, le meetse gore re nwe;
13 ke moka o dire gore difahlego tša rena le tša masogana ao a jago dijo tša matsaka tša kgoši di tšwelele pele ga gago, gomme o dire rena bahlanka ba gago go ya ka seo o se bonago.”
14 Mafelelong o ile a ba kwa tabeng ye gomme a ba leka ka matšatši a lesome.
15 Bofelong bja matšatši a lesome difahlego tša bona tša bonagala di le kaone gomme ba nonne ge ba bapetšwa le masogana a mangwe ka moka ao a bego a eja dijo tša matsaka tša kgoši.+
16 Ka gona mohlokomedi a lesa go ba nea dijo tša matsaka tšeo ba bego ba di beetšwe le beine yeo ba bego ba swanetše go enwa, a ba nea merogo.+
17 Ge e le masogana a a mane, Modimo wa therešo o a neile tsebo le temogo ka tša mengwalo ka moka le bohlale;+ ge e le Daniele yena o be a kwešiša mehuta ka moka ya dipono le ditoro.+
18 Bofelong bja matšatši ao kgoši e bego e nyaka gore ba tlišwe ka ona,+ mohlankedi yo mogolo wa kgoro a ba tliša pele ga Nebukadinetsara.
19 Ke moka kgoši ya bolela le bona. Mo go bona ka moka ga se gwa hwetšwa le o tee yo a bego a swana le Daniele, Hanania, Mishaele le Asaria.+ Bona ba ile ba tšwela pele ba ema pele ga kgoši.+
20 Ge e le mabapi le ditaba ka moka tše di nyakago bohlale le kwešišo+ tšeo kgoši e ilego ya ba botšiša tšona, e ile ya hwetša ba phala ka makga a lesome boramalea+ ka moka le dinoge+ tšeo di bego di le gona mmušong wa yona ka moka.
21 Daniele a tšwela pele a le moo go fihlela ka ngwaga wa pele wa pušo ya kgoši Korese.+